Generalforsamling 14-03-2023	Formandens beretning.

I dag er der 26. gang skal holde beretning om Såby Badmintonklub. Vi har heldigvis ikke været forstyrret af Corona i år. Selve badmintonsæsonen i hallen startede efter sommrferien som før i tiden.. 
Medlemsmæssigt er vi havnet på 106 medlemmer. Vi er faldet fra 116 til 106 medlemmer. Under 25 år er faldet fra 18 til 16, 25-60 årige er faldet fra 38 til 33 og 60 + er faldet fra 60 til 57.

Lejre kommunes nye bookingsystem

Booking programmet hedder Conventus og indeholder både booking af haltider, medlemskartotek og regnskabsføring samt postmodtagelse fra kommunen. Vi nøjes med at benytte bookingsystemet og modtage post fra Kommunen. Det udvikles stadig og planen er, at man via en App på mobiltelefonen skal kunne se hvor der er en ledig tid i en af Lejre kommunes haller og eventuelt booke den, hvis man ønsker at benytte tiden

Kommunikation

Rainer Lichy har ført sin egen kamp for information ud af foreningen via en hjemmeside på Internettet. Adressen er her: www.saabybadminton.dk
Ungdomsafdelingen benytter Facebook til kommunikation. Ungdomstræner Joachim styrer det.
Tak til alle for arbejdet

DGI Midt og Vestsjælland og Badminton Sjælland står jo for hold turneringen. Vi benytter hjemmesiden www.badmintonplayer.dk til at indberette resultater. Her kan man se resultater på Såbys forskellige holdkampe og på den måde følge stillingerne i turneringen. Der er ved at ske et øget samarbejde mellem DGI og Badminton Danmark for at tiltrække flere spillere. I vil mærke det fremover også. 

Bestyrelsen består af 4 personer, der tager hånd om alt det administrative der skal ske, for at klubben kan fungere. Føre Regnskab, Fordele baner og tider, skaffe trænere, vedligeholde kartoteker, opkræve kontingent, sikre at love og regler overholdes samt lave indberetninger til kommune om dit og dat. Stå for holdturneringer og booke tid til holdkampe.

Ungdomsafdelingen har ingen repræsentation i bestyrelsen. Aktiviteter arrangeres af trænere og formanden.

Alle i bestyrelsen er folkepensionister.

Tak til alle for arbejdet – hvordan mon vi får lavet et generationsskifte i bestyrelsen?

Ud over bestyrelsen er der en hel del andre mennesker, der deltager i arbejdet for badmintonforeningen. Her tænker jeg på holdledere. Tak til dem for deres indsats.

Økonomiske tilskud

Sammen med de menneskelige ressourcer, der benyttes til at drive foreningen, er der også behov for økonomiske ressourcer. Her er det en meget stor hjælp, at vi får tilskud fra fra Støtteforeningen, så tak for det. Uden disse penge havde situationen været vanskeligere. Nu er der desværre sket det at støtteforeningen og bankospillet er lukket. Dog ser det ud til at vi stadig kan få tilskud til, at børnene kommer til stævner og støtteforeningen betaler deltagerbetalingen.

Såbyhallen

Såbyhallen er overdraget til kommunal drift, og vi har dannet et brugerråd, hvor vi sidder med et medlem. Vores største opgave er at medvirke til at fordele tiderne i hallen. Vi har fået valgt en formand, som er Inger-Lis og som vil repræsentere Såby i et større forum, som man kalder Bestyrelsen for hallerne i Lejre kommune. Der er udarbejdet en kompetenceplan for brugerrådene i Lejre kommunes haller.Vi skal allerede nu til at søge tider i Såbyhallen igen, så næste runde er allerede i gang

Formiddagstimer (Kl. 0800 til 1500) i hallen bestyres af skolen. Vi har badminton onsdag formiddag (Kl. 1000 – 1200) Indtil nu er det lykkes at få den tid, men det er skolen der bestemmer.
Vi håber det lykkes igen i år.

Gulvet er jo skiftet og der er iværksat rengøringsprocedurer 3 gange om ugen, der skulle gøre at gulvet ikke er så glat. Mandag renses med grundrens, tirsdag og torsdag almindelig sæberens.

Denne rengøring foregår dog ikke, når skolerne holder ferie.

Med hensyn til fejl og mangler i Såbyhallen kan alle indberette til kommunen, hvis noget er i stykker eller ikke virker. Der findes en APP, der hedder DALUX FM HELPDISK. Installer den på din mobiltelefon, så kan du medvirke ved at indberette til kommunen, hvis noget er i uorden.
Der findes en folder på opslagstavlen, som fortæller hvorledes den skal installeres og benyttes.
Alle må indberette fejl.

Med venlig hilsen Ole Sørensen, Formand